WTI พุ่งกว่า 2% รับ “โอเปกพลัส” ลดกำลังผลิตรอบกว่า 1 ปี พยุงราคาน้ำมันตลาดโลก
น้ำมัน WTI พุ่งกว่า 2% รับโอเปกพลัสลดกำลังผลิต 100,000 บาร์เรล/วัน ในรอบกว่า 1 ปี เพื่อพยุงราคาน้ำมันในตลาดโลก
น้ำมัน WTI พุ่งกว่า 2% รับโอเปกพลัสลดกำลังผลิต 100,000 บาร์เรล/วัน ในรอบกว่า 1 ปี
6 ก.ย. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) พุ่งขึ้นกว่า 2% เช้านี้ หลังจากกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ประกาศลดกำลังการผลิตในการประชุมเมื่อวานนี้
โดย ณ เวลา 09.45 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนต.ค. พุ่งขึ้น 1.78 ดอลลาร์ หรือ 2.05% แตะที่ 88.65 ดอลลาร์/บาร์เรล
ทั้งนี้ กลุ่มโอเปกพลัสมีมติลดกำลังการผลิต 100,000 บาร์เรล/วันสำหรับเดือนต.ค. ซึ่งเป็นการปรับลดกำลังการผลิตครั้งแรกในรอบกว่า 1 ปีเพื่อพยุงราคาน้ำมันในตลาดโลก
โดยการที่โอเปกพลัสมีมติลดกำลังการผลิต 100,000 บาร์เรล/วันในการประชุมเมื่อวานนี้ สวนทางกับการคาดการณ์ในตลาดที่ว่า โอเปกพลัสจะเพิ่มการผลิต 100,000 บาร์เรล/วันในเดือนต.ค. ไม่เปลี่ยนแปลงจากเดือนก.ย.
อย่างไรก็ตาม ที่ผ่านมาโอเปกพลัสเพิ่มกำลังการผลิต 432,000 บาร์เรล/วันในเดือนมิ.ย. รวมทั้งเพิ่มการผลิต 648,000 บาร์เรล/วันทั้งในเดือนก.ค.และส.ค. ก่อนที่จะเพิ่มการผลิตเพียง 100,000 บาร์เรล/วันในเดือนก.ย.
ทั้งนี้ โอเปกพลัสจะจัดการประชุมครั้งต่อไปในวันที่ 5 ต.ค.เพื่อกำหนดนโยบายการผลิตสำหรับเดือนพ.ย.